Neuvoston lausunto, 10 päivältä helmikuuta 2004, Luxemburgin tarkistetusta vakausohjelmasta vuosiksi 2002-2006



Virallinen lehti nro C 043 , 19/02/2004 s. 0007 - 0007



Neuvoston lausunto, 10 päivältä helmikuuta 2004, Luxemburgin tarkistetusta vakausohjelmasta vuosiksi 2002-2006 (2004/C 43/05) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen ja on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 10 päivänä helmikuuta 2004 Luxemburgin vakausohjelman vuoden 2003 tarkistusta, joka kattaa vuodet 2002-2006. Tarkistettu ohjelma noudattaa vakaus- ja lähentymisohjelmien sisältöä ja muotoa koskevia käytännesääntöjä. Tarkistuksen lähtökohtana oleva julkisen talouden strategia perustuu julkisen talouden rahoitusaseman säilyttämiseen tasapainoisena keskipitkällä aikavälillä. Vaikka valtio ei aio leikata rajusti julkisen talouden menoja hitaan talouskasvun kaudella, menojen kasvua hillitseviä toimenpiteitä on kuitenkin toteutettu. Tarkistetussa ohjelmassa kokonaistuotannon kasvun ennustetaan olevan 1,2 prosenttia vuonna 2003, kun se oli 1,3 prosenttia vuonna 2002. Vuonna 2004 kasvun odotetaan kiihtyvän 2 prosenttiin ja siitä edelleen 3,8 prosenttiin vuonna 2006. Työllisyyden kasvun odotetaan hidastuvan noin 1 prosenttiin vuonna 2004 ja nopeutuvan hieman yli 2 prosenttiin vuoteen 2006 mennessä. Yhdenmukaistetun kuluttajahintaindeksin (YKHI) mukaisen inflaation ennustetaan hidastuvan vähitellen noin 1,3 prosenttiin vuonna 2006. Tällä hetkellä saatavilla olevien tietojen mukaan ohjelman lähtökohtana oleva makrotaloudellinen skenaario vaikuttaa uskottavalta vuosiksi 2004 ja 2005. Vuotta 2006 koskevat kasvuennusteet saattavat kuitenkin olla liian optimistisia. Tarkistuksessa ennustetaan julkisen talouden alijäämän olevan 1,5 prosenttia suhteessa BKT:hen vuonna 2004, mikä merkitsee tuntuvaa heikkenemistä vuodeksi 2003 ennustettuun 0,6 prosentin alijäämään suhteessa BKT:hen. Heikkeneminen näyttää johtuvan pääosin siitä, että talouden taantumisen vaikutukset heijastuvat viipeellä julkiseen talouteen. Yleisesti hyväksyttyjen menetelmien mukaisesti tehtyjen komission laskelmien perusteella suhdannekorjattu ylijäämä näyttää vakaalta. Vuonna 2005 alijäämän odotetaan kasvavan 2,3 prosenttiin suhteessa BKT:hen, mutta sen ennustetaan supistuvan jälleen 1,5 prosenttiin suhteessa BKT:hen vuonna 2006. Suhdannekorjattujen lukujen perusteella julkinen talous pysyisi ylijäämäisenä. Velkasuhteen ennustetaan laskevan hieman tarkistuksen kattamalla kaudella. Julkisen velan odotetaan olevan 5,2 prosenttia suhteessa BKT:hen vuonna 2004 ja 4,4 prosenttia vuonna 2006. Vaikuttaa siltä, että julkisen talouden ennusteisiin kohdistuvia riskejä on aliarvioitu. Tämä koskee erityisesti odotetun noususuhdanteen vahvuutta ja tarkistuksen perusskenaarion mukaisen menojen suunnitellun supistamisen toteuttavuutta. Epäsuotuisissa taloudellisissa olosuhteissa 3 prosentin viitearvo suhteessa BKT:hen saatetaan ylittää, ja erityisesti vuonna 2005. Toisaalta suhdannekorjatun rahoitusaseman muutokset osoittavat, että ohjelma näyttää turvaavan riittävällä tavalla sen, että julkisen talouden rahoitusasema pysyy lähellä tasapainoa. Ennustettuun tuotantokuiluun ja suhdannekorjattuun rahoitusasemaan liittyy epätavallisen paljon epävarmuustekijöitä, jotka johtuvat Luxemburgin talouden erityispiirteistä. Erityisesti nykyiset ennusteet potentiaalisesta kasvusta keskipitkällä aikavälillä voivat olla turhan optimistisia. Vaikka julkisen talouden rahoitusasema on lähtökohtaisesti erittäin vakaa, menojen jonkinasteinen supistaminen saattaa olla tarpeen, jotta voidaan varmistaa julkisten menojen pysyminen tulopohjan mukaisina keskipitkällä aikavälillä. Lisäksi on todettava, että julkisten investointien suhde BKT:hen supistuu jonkin verran ohjelmakaudella, mutta suhdeluku eli 4 prosenttia on silti edelleen huomattavasti EU:n keskiarvon yläpuolella. Luxemburgin julkisen talouden kestävyys ei aiheuta riskejä pitkällä aikavälillä. Julkisen velan suhde BKT:hen pysyy erittäin alhaisena ennustekauden ajan. Nettovarallisuustilanne on vieläkin suotuisampi kun otetaan huomioon merkittävä rahoitusomaisuus, jonka Luxemburg on saanut kerättyä viime vuosien julkisen talouden ylijäämien ansiosta. Tarkistetun ohjelman mukainen talouspolitiikka noudattaa talouspolitiikan laajojen suuntaviivojen suosituksia erityisesti julkistaloudellisten vaikutusten osalta. (1) EYVL L 209, 2.8.1997.